กรุงเทพฯ 13 ม.ค. – ผลตรวจเลือด เสี่ยเบนท์ลีย์ ซิ่งชนบนทางด่วน พบสารบางชนิดเข้าข่ายเกี่ยวข้องกับยาเสพติด อยู่ระหว่างคัดแยกตัวสาร ตำรวจจ่อแจ้งข้อหาเพิ่ม  ช่วงบ่ายที่ผ่านมา มีรายงานผลการตรวจสอบเลือดของผู้ขับขี่รถหรู เบนท์ลีย์ชนบนทางด่วน พบสารบางชนิดที่เข้าข่ายเกี่ยวข้องกับยาเสพติด ผู้เชี่ยวชาญอยู่ระหว่างการดำเนินการแยกสารเพื่อส่งเป็นรายละเอียดทางการให้กับพนักงานสอบสวน สน.ทางด่วน 1 เพื่อให้ใช้ในการพิจารณาแจ้งข้อหาเพิ่มเติมกับผู้ขับขี่  ขณะที่พลตำรวจตรี จิรสันต์ แก้วแสงเอก รองผู้บัญชาการตำรวจนครบาลในฐานะโฆษกกองบัญชาการตำรวจนครบาล ยืนยันว่า เมื่อช่วงบ่ายที่ผ่านมาได้รับผลการตรวจเลือดของตัวผู้ขับขี่รถยนต์หรูเบนท์ลีย์ ที่พบว่ามีสารเสพติดอยู่ในร่างกาย โดยหนึ่งในสารที่พบในขณะนี้ที่สามารถยืนยันได้ คือ เมทแอมเฟตามีน และยังมีสารเสพติดอื่นๆ ซึ่งขณะนี้ผู้เชี่ยวชาญของโรงพยาบาลตำรวจอยู่ระหว่างคัดแยกตัวสาร เพื่อระบุชนิดของสารเสพติดดังกล่าว ทั้งนี้ได้สั่งการให้พนักงานสอบสวนเรียกผู้ต้องหามาแจ้งข้อหาเพิ่ม ข้อหาขับขี่ยานพาหนะเสพยาเสพติด แต่ขณะนี้ยังไม่ทราบว่าจะสามารถเรียกให้มารับทราบข้อกล่าวหาได้ภายในวันนี้หรือไม่ .-สำนักข่าวไทย
เสี่ยเบนท์ลีย์ ผู้ขับขี่รถหรู ตัวผู้ขับขี่รถยนต์หรูเบนท์ลีย์